Goeie Nuus: Tussen kapings deur hou aan Here vas | Netwerk24
Deur Stephan Joubert 07 Maart 2020 05:00
My boesemvriend bel my ná kerk. Soos altyd begin ek skerts. Ek hoor die erns in sy stem.
Hy vertel my hoe hy vroegoggend amper gekaap is. By 'n verkeerslig het 'n ou skielik langs sy motor gestaan met 'n vuurwapen. Toe sit my vriend voet in die hoek. Hy het 'n skoot hoor klap, maar hy het veilig weggekom. Hardop sê ek net daar aan die Here dankie.
Later vertel ek hom dat ek daardie oggend by die kerk met iemand gesels het wat die vorige week ook in 'n kaping betrokke was. Ná die tyd dink ek terug aan daardie dag toe die kapers ook my motor kom vat het. Hulle het my amper doodgeskiet. Ek onthou nou nog daardie gebed op my lippe met die koue 9 mm-loop teen my nek: "Here, ek kom huis toe!" Daar op my knieë het my teologie vir myself sin gemaak.
Suid-Afrika is gevaarlik. Boere, motorbestuurders, huisbewoners en kie se lewe is dikwels in gevaar.
Tog is Suid-Afrika ook 'n plek waar die Here se kinders weet Hy is naby. Sowel my boesemvriend as die vriend daar by die kerk het getuig die Here is goed. Hulle het sy genade geproe.
Ek weet ook dat baie ander mense soms in sulke situasies sterf.
Maar een ding is seker – ook dan is die dood vir gelowiges nie die einde nie. Dan is dit 'n nuwe begin.